**Μάθημα 21: Τα ποτάμια και οι λίμνες της Ευρώπης**

**1. Ποια χαρακτηριστικά της Ευρώπης καθορίζουν τον αριθμό και το μήκος των ποταμών;**

**ΑΠΑΝΤΗΣΗ**

Η μορφή του υδρογραφικού δικτύου και η κατανομή των ποταμών μιας περιοχής εξαρτώνται **από τη μορφολογία της**, **το** **κλίμα** και **την έκτασή της**.

Έτσι λοιπόν για την Ευρώπη το υδρογραφικό δίκτυό της καθορίζεται από τα παρακάτω χαρακτηριστικά:

• Βρίσκεται στην εύκρατη ζώνη, με εξαίρεση τα βορειότερα τμήματα της Ρωσίας και της Σκανδιναβίας.

• Υπάρχουν αρκετοί διαφορετικοί κλιματικοί τύποι σε διάφορες περιοχές της.

• Έχει σχετικά μικρή έκταση και στενόμακρο σχήμα, έτσι ώστε κανένα σημείο της δεν απέχει περισσότερο από 1.000 χιλιόμετρα από τη θάλασσα.

• Η μορφολογία του εδάφους της ποικίλλει και μόνο η ρωσική πεδιάδα έχει σημαντική επίπεδη επιφάνεια.

**2. Ποια είναι τα γενικά χαρακτηριστικά των ποταμών της Ευρώπης;**

**ΑΠΑΝΤΗΣΗ**

• Τα ευρωπαϊκά ποτάμια είναι αρκετά σε αριθμό.

• Τα περισσότερα από αυτά έχουν μέτριο ή μικρό μήκος εκτός από το Δούναβη.

• Η ορμητικότητα των ποταμών και η ποσότητα των νερών που μεταφέρουν διαφέρουν ανάλογα με την περιοχή: μεγαλύτερα σε μήκος και ηρεμότερα είναι τα ποτάμια της ανατολικής Ευρώπης, ενώ τα ποτάμια της νότιας Ευρώπης είναι πιο ορμητικά και με λιγοστό νερό (κυρίως το καλοκαίρι).

• Στη ρωσική πεδιάδα όλα σχεδόν τα ποτάμια ξεκινούν από τα Ουράλια Όρη, ενώ στην κυρίως Ευρώπη τη ροή των νερών ρυθμίζουν οι Άλπεις.

• Τα ποτάμια των βόρειων περιοχών της Ευρώπης παγώνουν το χειμώνα, με συνέπεια να μειώνεται και η οικονομική τους σημασία όσον αφορά την ποταμοπλοΐα, την παραγωγή ενέργειας κ.ά.

**3. Ποια είναι τα μεγαλύτερα ποτάμια της Ευρώπης;**

**ΑΠΑΝΤΗΣΗ**

Βόλγας, Δούναβης, Δνείπερος, Ντον, Πετσόρα, Βιστούλας, Έλβας, Ρήνος, Σηκουάνας, Λίγηρας, Ροδανός, Τάγος, Τίβερης.

**4. Ποιες είναι οι 3 μεγαλύτερες λίμνες της Ευρώπης;**

**ΑΠΑΝΤΗΣΗ**

Οι μεγαλύτερες λίμνες της Ευρώπης βρίσκονται συγκεντρωμένες στο βόρειο τμήμα της. Η Λάντογκα είναι η μεγαλύτερη φυσική λίμνη της Ευρώπης και ακολουθούν η Ονέγκα και η Βένερν.